
Sülysáp Nagyközség Önkormányzata
Polgármesterétől
2241. Sülysáp, Szent István tér 1.
Telefon, fax: (06-29) 435-001, (06-29) 435-003

Szám: 
Előterjesztést készítette: Horinka László polgármester

Előterjesztés elkészítésének időpontja: 2011. augusztus 26.
Döntés módja: nyílt szavazás, egyszerű szótöbbség

Mellékletek: Volksbank Magyarország Zrt és K&H Bank Zrt. level
E L Ő T E R J E S Z T É S

Sülysáp Nagyközség Önkormányzata Képviselő-testületének

2011. augusztus 29-én tartandó rendkívüli ülésére

1. napirendhez

Tárgy: Zárt körben, 2008-ban kibocsájtott kötvények tulajdonosai felől érkezett megkeresések 
Tisztelt Képviselő-testület!

2011.08.18-i munkaterv szerinti ülésünkön tájékoztattam a Tisztelt Képviselő-testületet arról, hogy a CHF-ben, 2008-ban kibocsájtott kötvényeink tulajdonosai, a Volksbank Magyarország Zrt. és a K&H Bank Zrt. megkereste Önkormányzatunkat és jelezte, hogy élni kíván a szerződésben biztosított egyoldalú konverzió lehetőségével. A szerződés „Kamatfizetéssel összefüggő rendelkezések, egyéb rendelkezések” megnevezésű pontja tartalmazza, hogy a kötvény tulajdonosa akkor jogosult az egyoldalú konverzióra, ha az aktuális kamatperiódus első napján érvényes árfolyamhoz képest a CHF/HUF árfolyam több mint 10%-kal megemelkedett. Az egyoldalú konverzó alternatívájaként mindkét pénzintézet felajánlotta a kamatfelár módosítását a jelenlegi 160 bázispontról 410 bázispontra.

Válaszlevelemben mindkét pénzintézetet tájékoztattam arról, hogy a felajánlott lehetőségről tárgyalni kívánunk és a tárgyalásokat 2011. augusztus 31-ig le kívánjuk zárni.

A tárgyalások az elmúlt napokban-hetekben lezajlottak és a csatolt (módosított) ajánlatokat tette a két pénzintézet. Megállapodást ugyanakkor csak a Képviselő-testület jóváhagyásával köthetek.

Véleményem szerint a konverziót mindenképpen el kell kerülni, mivel azzal a jelenlegi magas HUF/CHF árfolyam okozta minden veszteséget azonnal realizáljuk. Ugyanakkor nem sok eszköz van a kezünkben a pénzintézetekkel szemben.

A módosított ajánlatok és a tárgyalásokon elhangzottak alapján elmondható, hogy mindkét pénzintézet ragaszkodik ahhoz, hogy a futamidő végéig egy magasabb kamatfelár lépjen életbe. Ezt azzal magyarázzák, hogy a 2008. őszén kirobbant pénzügy válság hatására nőtt országunk kockázata, így a hitelező pénzintézet csak magasabb kamat mellett tud forráshoz jutni, ugyanakkor az általunk fizetett 160 bázispontos kamat a megnövekedett költségeiket már nem fedezte. 

A K&H Bank Zrt. elmondta, hogy a kötvény biztosítékaként a Hitelgarancia Zrt. kezességvállalására is szükség volt és ennek a garanciavállalásnak a költsége is megnőtt, ezért ezt a megnövekedett költséget mindenképpen érvényesíteni kívánják a jelen helyzetben.
Tájékozódtam más Önkormányzatoknál is arról, hogy milyen feltételekkel állapodtak meg Bankjukkal hasonló helyzetekben. Volt olyan Önkormányzat, amely kénytelen volt elfogadni a futamidő teljes tartamára egy 200 bázispontos kamatfelár megfizetésére vonatkozó Banki ajánlatot.

Kérem a Tisztelt Képviselő-testületet, hozza meg a döntését a kötvényokirat módosítása ügyében!
…/2011 (VIII. 29.) ÖKT határozati javaslat
Sülysáp Nagyközség Önkormányzatának Képviselő-testülete a „Sülysáp 2028 I.” kötvény okiratot a kötvénytulajdonos kezdeményezésére és saját gazdasági érdeke szem előtt tartásával a következőket határozza el:

1./ a kibocsájtás során meghatározott 160 bázispontos kamatfelár, a Hitelgarancia Zrt. kezességvállalási díjának megemelkedése miatt 50 bázisponttal 210 bázispontra történő emelését elfogadja.
2./ ha az árfolyam a kamatperiódus bármely napján eléri, vagy meghaladja a 270 HUF/CHF értéket, akkor +150 bázispont kamatfelár megfizetését vállalja az aktuális kamatperiódusra.

3./ ha az árfolyam a kamatperiódus bármely napján eléri, vagy meghaladja a 230 HUF/CHF értéket, de nem éri el a 270 HUF/CHF értéket, akkor +50 bázispont kamatfelár megfizetését vállalja az aktuális kamatperiódusra.

4./ a fentieken kívül további fix kamatemelkedést nem tud elfogadni!

5./ az egyoldalú konverzió lehetőségét a kötvény okiratból töröltetni kívánja.
6./ felkéri és felhatalmazza a Polgármestert a szükséges intézkedések megtételére, a kötvény okirat módosítására.

Határidő: azonnal
Felelős: Polgármester

…/2011 (VIII. 29.) ÖKT határozati javaslat
Sülysáp Nagyközség Önkormányzatának Képviselő-testülete a „Sülysáp 2028 II.” kötvény okiratot a kötvénytulajdonos kezdeményezésére és saját gazdasági érdeke szem előtt tartásával a következőket határozza el:

1. a kibocsájtás során meghatározott 160 bázispontos kamatfelár 50 bázisponttal 210 bázispontra történő emelését elfogadja.
2. ha az árfolyam a kamatperiódus bármely napján eléri, vagy meghaladja a 270 HUF/CHF értéket, akkor +150 bázispont kamatfelár megfizetését vállalja az aktuális kamatperiódusra.

3. ha az árfolyam a kamatperiódus bármely napján eléri, vagy meghaladja a 230 HUF/CHF értéket, de nem éri el a 270 HUF/CHF értéket, akkor +50 bázispont kamatfelár megfizetését vállalja az aktuális kamatperiódusra.

4. az egyoldalú konverzió lehetőségét a kötvény okiratból töröltetni kívánja.

5. az Önkormányzat birtokában lévő forgalomképes ingatlanokból a kötvény kibocsájtáskori értékének 25%-áig terjedő értékben jelzálogjogot biztosít a kötvénytulajdonos részére.

6. felkéri és felhatalmazza a Polgármestert a szükséges intézkedések megtételére, a kötvény okirat módosítására.

Határidő: azonnal
Felelős: Polgármester

Sülysáp, 2011. augusztus 26.


Horinka László s.k.


polgármester

